**DĖL ROKIŠKIO RAJONO SAVIVALDYBĖS 2018 METŲ SOCIALINIŲ PASLAUGŲ**

**PLANO PATVIRTINIMO**

2018 m. balandžio 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 40 punktu, Lietuvos Respublikos socialinių paslaugų įstatymo 13 straipsnio 3 dalimi, Socialinių paslaugų planavimo metodikos, patvirtintos Lietuvos Respublikos Vyriausybės 2006 m. lapkričio 15 d. nutarimu Nr. 1132 Dėl Socialinių paslaugų planavimo metodikos patvirtinimo“, 33 punktu, Socialinių paslaugų plano forma ir Socialinių paslaugų efektyvumo vertinimo kriterijais, patvirtintais Lietuvos Respublikos socialinės apsaugos ir darbo ministro 2007 m. balandžio 12 d. įsakymu Nr. A1-104 ,,Dėl Socialinių paslaugų plano formos ir Socialinių paslaugų efektyvumo vertinimo kriterijų patvirtinimo“‘ Rokiškio rajono savivaldybės taryba n u s p r e n d ž i a:

Patvirtinti Rokiškio rajono savivaldybės 2018 metų socialinių paslaugų planą (pridedama).

Sprendimą skelbti savivaldybės interneto svetainėje [www.rokiskis.lt](http://www.rokiskis.lt).

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras AntanasVagonis

Zita Čaplikienė

PATVIRTINTA

Rokiškio rajono savivaldybės tarybos

2018 m. balandžio 27 d. sprendimu Nr. TS-

**ROKIŠKIO RAJONO SAVIVALDYBĖS 2018 M. SOCIALINIŲ PASLAUGŲ**

**PLANAS**

**I. ĮVADAS**

**1. Bendra informacija**

Rokiškio rajono savivaldybės socialinių paslaugų 2018 metų planas (toliau – Planas) rengiamas vadovaujantis 2006 m. lapkričio 15 d. Lietuvos Respublikos Vyriausybės nutarimu Nr. 1132 ,,Dėl Socialinių paslaugų planavimo metodikos patvirtinimo“, Lietuvos Respublikos socialinės apsaugos ir darbo ministerijos 2007 m. balandžio 12 d. įsakymu Nr. A1-104 patvirtinta socialinių paslaugų plano forma ir socialinių paslaugų efektyvumo vertinimo kriterijais, taip pat Lietuvos Respublikos socialinės pasaugos ir darbo ministerijos 2014 m. gruodžio 16 d. rašto Nr. (19.6-33) SD-9307 rekomendacijomis dėl socialinių paslaugų planavimo.

Šio plano tikslai atitinka Lietuvos Respublikos socialinės apsaugos ir darbo ministerijos pagrindinį tikslą – siekti efektyvios socialinės apsaugos bei užtikrinti socialiai pažeidžiamų gyventojų grupių integraciją, taip pat prisideda prie Vyriausybės prioriteto ,,Kelti žmonių gerovę, stiprinti šeimą, mažinti skurdą ir socialinę atskirtį, didinti geros kokybės užimtumą, užtikrinti sveiką ir saugią aplinką, siekti tolesnės kaimo ekonominės ir socialinės plėtros“ įgyvendinimo.

Rokiškio rajono savivaldybės 2018 metų socialinių paslaugų planas atitinka Rokiškio rajono savivaldybės strateginio veiklos plano Socialinės paramos ir sveikatos apsaugos paslaugų kokybės gerinimo programos uždavinius ir tikslus.

**2. Socialinių paslaugų teikimo ir plėtros tikslai**

Rokiškio rajono savivaldybės socialinių paslaugų teikimo ir plėtros tikslai:

užtikrinti nestacionarių socialinių paslaugų teikimą rajono gyventojams bei plėtoti nestacionarias paslaugas kaip alternatyvą stacionarioms paslaugoms. Teikti socialinės priežiūros paslaugas, siekiant kuo ilgiau išlaikyti šių asmenų savarankiškumą kasdieninėje veikloje;

gerinti socialinių įgūdžių ugdymo ir palaikymo paslaugų teikimo kokybę socialinės rizikos šeimoms ir jose gyvenantiems vaikams, siekiant kuo geresnių rezultatų, kad būtų užtikrintas šių šeimų savarankiškumo ugdymas kasdieniniame gyvenime;

vystyti dienos ir trumpalaikės socialinės globos paslaugas institucijoje ir namuose, siekiant išvengti socialinės atskirties; tęsti projekto įgyvendinimą ,,Integrali pagalba į namus“, sukuriant ir plėtojant kokybiškos integralios pagalbos (socialinės globos ir slaugos) teikimo namuose sistemą neįgaliems asmenims ir senyvo amžiaus asmenims, gyvenantiems Rokiškio rajono savivaldybės teritorijoje;

organizuoti socialinės reabilitacijos paslaugų neįgaliesiems bendruomenėje projektų vertinimą ir įgyvendinimą;

formuoti vieningą kompleksinę socialinių paslaugų organizavimo ir teikimo sistemą, įgyvendinti Europos Sąjungos fondų investicijų veiksmų programos priemonės ,,Kompleksinės paslaugos šeimai’’ projektą;

skatinti globėjų (rūpintojų) paiešką, veiklą, siekti, kad vaikai, netekę tėvų globos, nebūtų apgyvendinti institucinėje globoje**;**

gerinti teikiamų socialinių paslaugų kokybę bei užtikrinti informacijos apie socialines paslaugas prieinamumą gyventojams;

teikiant socialines paslaugas aktyviai bendradarbiauti su kitomis rajono institucijomis ir organizacijomis (darbo birža, vaiko teisių apsaugos tarnybomis, policija, švietimo, sveikatos priežiūros įstaigomis, nevyriausybinėmis organizacijomis bei kitomis įstaigomis ir organizacijomis);

skatinti savanorystės veiklą. Teikiant socialines paslaugas, stengtis maksimaliai pasinaudoti savanorių pagalba.

**3. Socialinių paslaugų plano rengėjai**

|  |  |  |  |
| --- | --- | --- | --- |
| Eil.  Nr. | Socialinių paslaugų plano rengėjų vardai, pavardės | Darbovietė | Pareigų pavadinimas |
| 1, | Vitalis Giedrikas | Rokiškio rajono savivaldybės administracijos Socialinės paramos ir sveikatos skyrius | Vedėjas |
| 2. | Zita Čaplikienė | Rokiškio rajono savivaldybės administracijos Socialinės paramos ir sveikatos skyrius | Vedėjo pavaduotoja |
| 3. | Gitana Černiauskienė | Rokiškio rajono savivaldybės administracijos  Vaiko teisių apsaugos skyrius | Vedėja |
| 4. | Deimantė Talačkienė | Rokiškio socialinės paramos centras | Laikinai einanti direktorės pareigas |

**II. BŪKLĖS ANALIZĖ**

**4. Savivaldybės socialinės ekonominės ir demografinės situacijos įvertinimas**

**4.1. Statistiniai rodikliai**

|  |  |  |
| --- | --- | --- |
| Eil. Nr. | Rodiklis | Gyventojų (šeimų) skaičius |
| *1* | *2* | *3* |
| 1. | Gyventojų skaičius | 29488 |
|  | iš jų: |  |
| 1.1. | mieste | 13995 |
| 1.2. | kaime | 15493 |
| 2. | Iš bendro gyventojų skaičiaus: |  |
| 2.1. | Pensinio amžiaus neįgalūs asmenys | 1974 |
| 2.2. | Darbingo amžiaus neįgalūs asmenys | 1195 |
| 2.3. | Vaikai, kuriems nustatytas neįgalumas | 171 |
| 3. | Vaikai | 4162 |
|  | Iš jų : |  |
| 3.1. | Socialinės rizikos vaikai | 348 |
| 3.2. | Vaikai, kuriems skirtos/pratęstos minimalios priežiūros priemonės | 3 |
| 3.3. | Vaikai, kuriems skirtos vidutinės priežiūros priemonės | 0 |
| 3.4. | Smurtą patyrę vaikai | 38 |
| 3.6. | Socialinės rizikos šeimos | 170 |

**4.2. Gyventojų socialinių paslaugų poreikius sąlygojantys veiksniai**

Gyventojų socialinių paslaugų poreikius ir socialinio tinklo kūrimąsi sąlygoja išorės aspektai ir vidiniai veiksniai.

**Išorės aspektai.** Socialinių paslaugų poreikiui ir tinklo plėtojimui rajone turi įtakos politiniai veiksniai ir jų pokyčiai, įtakojantys socialinės apsaugos politiką Lietuvoje: Lietuvos Respublikos įstatymai, Vyriausybės nutarimai ir kiti teisės aktai, reglamentuojantys socialinių paslaugų teikimą.

Vykdant Socialinių paslaugų įstatymą, daug dėmesio skiriama socialinių paslaugų tikslingumui, efektyvumui, kokybei. Jame numatytos valstybinės dotacijos socialinėms paslaugoms, teikiamoms asmenims su sunkia negalia, tai įpareigoja sukurti ir šių paslaugų teikimui reikalingą infrastuktūrą.

Planuojant ir organizuojant socialinių paslaugų teikimą, orientuojamasi į Lietuvos Respublikos socialinės apsaugos ir darbo ministerijos įgyvendinamas užimtumo ir socialinės politikos priemones ir vykdomas projektus.

Svarbiausi uždaviniai yra kokybiškas socialinių paslaugų teikimas, tenkinant gyventojų socialinių paslaugų poreikius, skurdo ir socialinės atskirties mažinimas.

**Vidiniai veiksniai**. Rokiškio rajono demografinę ir socialinę situaciją atspindi: gyventojų skaičius, jų pasiskirstymas kaimo ir miesto vietovėse, gyventojų amžius, vidutinė tikėtina gyvenimo trukmė, natūrali gyventojų kaita, santuokų ir ištuokų skaičius.

Rokiškio rajone. Rokiškio rajone kaip ir visoje Lietuvoje, ilgėja vyrų ir moterų vidutinė gyvenimo trukmė. Atsiranda daugiau senyvo amžiaus žmonių, kuriems labai svarbu, kad būtų užtikrintos tinkamos, kokybiškos ir prieinamos socialinės paslaugos.

Atsižvelgiant į Rokiškio socialinės paramos centro teikiamų paslaugų pokyčius galima teigti, kad didėja dienos ir trumpalaikės socialinės globos institucijoje paslaugų poreikis, apgyvendinimo savarankiško gyvenimo namuose, o pagalbos namuose, dienos socialinės globos namuose asmenims su sunkia negalia poreikis yra patenkinamas.

2017 m. Centras teikė rajono gyventojams bendrąsias ir specialiąsias, socialinės globos paslaugas. Pagalbą į namus gavo 89 rajono gyventojai Rokiškio miesto, Obelių, Pandėlio, Jūžintų, Rokiškio kaimiškosios seniūnijose. 2017 m. dienos socialinės globos paslaugos namuose suteiktos 21asmeniui, turinčiam sunkią negalią. Vykdant Integralios pagalbos projektą, paslaugos suteiktos 18 asmenų. Integralią pagalbą teikia šiuo metu viena mobili komanda, įsigyta transporto priemonė, du mobilūs keltuvai, dvi mobilios vonios įrangos, masažo stalas, masažo kėdė. Komandą sudaro slaugytoja, padėjėjai, masažuotoja. Šiuo metu formuojama ir antra komanda.

Rokiškio socialinės paramos centre buvo teikiamos dienos ir trumpalaikės socialinės globos institucijoje (Jūžintų dienos ir trumpalaikės socialinės globos centras) paslaugos, jas gavo 17 asmenų, taip pat vaikai su negalia ir sutrikusio intelekto negalia socialinės globos paslaugas gavo Vaikų dienos centre, paslaugas gavo 17 neįgalių vaikų.

Rokiškio socialinės paramos centras bendradarbiauja su užsienio socialiniais partneriais – Vokietijos Respublikos Estenfeldo miesto Maltos ordino savanoriais, kurie kartą per metus aplanko rajoną su labdaros siuntomis, jas išvežioja po seniūnijas, bendruomenes. Centras bendradarbiauja su Socialinės paramos ir sveikatos skyriumi, seniūnijomis, Raudonojo Kryžiaus draugijos Rokiškio komitetu, „Carito“ organizacija ir kitomis organizacijomis ir įstaigomis.

Didėjantis alkoholio, narkotinių ir kitų medžiagų vartojimas, ypač socialinių įgūdžių stoka šeimoje lemia šeimų priskyrimą socialinės rizikos šeimai. Šioms šeimoms ir jų vaikams reikalingos socialinės paslaugos siekiant sumažinti neigiamas socialinių problemų pasekmes vaikams ir šeimoms. 2017 m. gruodžio 31 d. Rokiškio rajone buvo 170 socialinės rizikos šeimos, kuriose yra 348 vaikai. Su šeimomis dirba 17 socialinių darbuotojų, kurios glaudžiai bendradarbiauja su Vaiko teisų apsaugos skyriumi ir kitomis institucijomis. Socialiniai darbuotojai darbui su rizikos šeimomis teikia socialinių įgūdžių ugdymo ir palaikymo paslaugas, siekdami skatinti ir prireikus atkurti jų savarankiškumą atliekant įvairias asmeniniame ir visuomeniniame gyvenime reikalingas funkcijas (pagalba tvarkant pinigų apskaitą, mokant mokesčius, auklėjant vaikus). Šeimos informuojamos socialinės paramos, gydymo nuo priklausomybių, vaikų auklėjimo, užimtumo ir kitais klausimais. 2017 m. socialiniams darbuotojams darbui su socialinės rizikos šeimomis vyko supervizijų ir profesinės kompetencijos mokymai. Iš viso vyko 3 grupiniai supervizijos ir profesinės kompetencijos mokymai, dalyvavo visi socialiniai darbuotojai, dirbantys su socialinės rizikos šeimomis.

Dirbant su šeimomis, aktyviai vykdoma prevencinė švietėjiška veikla, organizuojamos išvykos, šventės. Rokiškio miesto seniūnija, Rokiškio kaimiškoji ir Jūžintų seniūnija dalyvavo socialiniame projekte ,,Vaikų svajonė“, kurio metu išpildytos vaikų, gyvenančių Rokiškio mieste ir Rokiškio kaimiškoje ir Jūžintų seniūnijoje socialinės rizikos šeimose, svajonės. Bendradarbiaujama su Labdaros ir paramos fondu ,,Ištiesk gerumo ranką“‘, kuris teikia pagalbą sunkiai besiverčiančioms šeimoms.

Socialiniai darbuotojai, teikiantys socialines paslaugas socialinės rizikos šeimoms, nuolat tikrina šių šeimų buities ir gyvenimo sąlygas, socialinę padėtį, užimtumą, ir kitas aplinkybes, turinčias įtakos teisei į piniginę paramą. Seniūnijų socialinės paramos teikimo komisijose svarstomas piniginės paramos skyrimas šioms šeimoms nepinigine forma ir, atsižvelgiant į rekomendacijas, išmokos pervedamos į socialinėmis kortelėmis, seniūnijas. Socialinės rizikos šeimos kreipiasi ir dėl vienkartinės paramos. Vienkartinė parama suteikiama dėl ligos, gydymuisi nuo priklausomybių ligų, sunkios materialinės padėties ir kitoms problemoms spręsti. Piniginė parama skiriama socialinių darbuotojų darbui su rizikos šeimomis vardu, kurie apmoka patirtas išlaidas.

Atsižvelgiant į rajono socialinių paslaugų plėtrą ir socialinių paslaugų poreikį, 2017 m. Obelių vaikų globos namuose įsteigtas Krizių centras, teikiantis socialinės priežiūros paslaugas moterims ir jų vaikams, negalinčioms gyventi savo namuose dėl artimųjų smurto, neturinčios gyvenamojo būsto, nukentėjusioms nuo stichinių nelaimių, iš socialinės rizikos šeimų.

**4.3. Kiti rodikliai**

2017 m. gruodžio 31 d. savivaldybės teritorijoje gyveno 29488 žmonės, kasmet pastebimas nuolatinis gyventojų mažėjimas. Gyventojų senėjimas, nedarbas, piktnaudžiavimas alkoholiu, ekonominė situacija, jaunimo migracija – visa tai sąlygoja didėjantį socialinių paslaugų poreikį tiek ilgalaikės (trumpalaikės) socialinės globos, pagalbos į namus, apgyvendinimo savarankiško gyvenimo namų paslaugų bei socialinių paslaugų socialinės rizikos šeimoms. Pagrindinė rajono gyventojų mažėjimo priežastis – didelis mirtingumas ir palyginus mažas gimstamumas. Gyventojai keičia gyvenamąją vietą, darbingo amžiaus gyventojai išvyksta į didmiesčius, užsienį.

**Gimstamumas ir mirtingumas**

|  |  |  |  |  |  |  |
| --- | --- | --- | --- | --- | --- | --- |
|  | **2012 m.** | **2013 m.** | **2014 m.** | **2015 m.** | **2016 m.** | **2017 m.** |
| Gimusių skaičius | 236 | 259 | 274 | 251 | 221 | 226 |
| Mirusių skaičius | 600 | 609 | 608 | 579 | 587 | 592 |

Naujausia statistika skelbia, kad per 12 metų vaikų skaičius nuo 0 iki 17 metų amžiaus Lietuvoje sumažėjo 23 procentais, o Lietuvos sveikatos statistikos duomenys atskleidžia vis prastėjančią populiacijos sveikatos būklę. 2017 m. Rokiškio rajone gimė 226 vaikai. Mirtingumas Rokiškio rajone, palyginti su 2016 m., padidėjo, mirė 592 gyventojas.

**Situacija darbo rinkoje**

Darbingo amžiaus gyventojų skaičius Rokiškio rajono savivaldybėje 2017 m. pradžioje – 18 228, iš jų 9516 vyrai; moterys – 8712. Rajono gyventojų  Rokiškio rajono savivaldybėje 2017 m. pradžioje – 30 485.  Tai Darbingo amžiaus gyventojų skaičius dalis nuo gyventojų skaičiaus Rokiškio raj. savivaldybėje (proc. už 2017 m.) – 59,8 proc. 2018 m. sausio 1 d. Rokiškio rajone registruoti 2339 bedarbiai, kurie sudaro  12,8 proc. darbingo amžiaus Rokiškio rajono gyventojų (2017 m. gruodžio 1 d. – 11,3 proc.). 2018 m. sausio 1 d. Rokiškio skyriuje įregistruotos 1099 moterys (jų nedarbas – 12,6 proc.) ir 1240 vyrų, kurių nedarbas – 13,03 proc., o jaunimo iki 29 m. – 285 ir atitinkamai nedarbas – 5,6 proc. Vidutinis metinis bedarbių santykis su darbingo amžiaus gyventojais 2017 metais Rokiškio rajone buvo 11,56 proc**.**, išlieka panaši situacija kaip ir 2016 metais 2017 m. spalio pradžioje registruotas nedarbas šalyje – 7,4 proc. Mūsų rajone jis gerokai didesnis – net 10,6 proc. Tiesa, jis mažėja: rugsėjį šis rodiklis mūsų rajone buvo 11,1 proc. Pagal šį rodiklį Panevėžio apskrityje mūsų rajoną lenkia tik Kupiškis: jame nedarbo lygis yra 12 proc**.** Mūsų rajone 2017 m. rugsėjį registruoti 255 bedarbiai. I6 viso spalio 1 d. darbo ieškojo 1936 asmenys. Per mėnesį pavyko įdarbinti 148 bedarbius. Darbo biržos tinklalapyje šiuo metu siūlomos 25 laisvos darbo vietos. Dauguma jų skirtos kvalifikuotiems specialistams, tačiau darbo gali rasti ir nekvalifikuoti asmenys. Darbo biržos tinklalapyje pateikiami duomenys apie 5 tūkst. 62 asmenis, ieškančius darbo Rokiškio rajone. Šių metų spalio 1 d. šalies teritorinėse darbo biržose buvo registruota 131,1 tūkst. bedarbių ir jie sudarė 7,4 proc. šalies darbingo amžiaus gyventojų. Per rugsėjo mėnesį buvo registruota per 33,5 tūkst. laisvų darbo vietų, į šalies teritorines darbo biržas kreipėsi 22 tūkst. darbo neturinčių asmenų. 2017 m. gruodžio mėnesį nedarbas Panevėžio teritorinės darbo biržos  aptarnaujamoje teritorijoje išaugo 1,4 proc., palyginti su lapkričio mėnesiu.

2018 m. sausio 1 d. Panevėžio regione  įregistruota 13419 bedarbių, kurie sudarė 9,9 proc. darbingo amžiaus gyventojų (2017 m. gruodžio 1 d. – 8,5 proc.).  2018 m. sausio 1 d. Panevėžio aptarnaujamoje darbo biržoje įregistruoti 7283 bedarbiai vyrai, jų nedarbas – 10,7 proc., moterų nedarbas – 9,0 proc., o jaunimo iki 29 m. amžiaus – 5,0 proc., (1943). 2018 m. sausio  1 d. didžiausias nedarbas buvo Kupiškyje (14,0 proc.), Rokiškyje (12,8 proc.), Pasvalyje (12,2 proc.), o mažiausias Panevėžio mieste (7,6 proc.) ir Biržuose (11,2 proc.).

**Labiausiai mažėjo vidutiniai metiniai jaunimo nedarbo rodikliai**

| **Bedarbių proc. nuo darbingo amžiaus gyventojų** | **2018-01-01** | **2017-01-01** | **2016 m.**  **vidutinis** | **2017 m.**  **vidutinis** |
| --- | --- | --- | --- | --- |
| Šalyje | 8,7 | 8,5 | 8,1 | 7,9 |
| Panevėžio apskrityje | 9,9 | 9,8 | 9,2 | 9,0 |
| **Rokiškio  rajone, iš jų:** | **12,8** | **11,9** | **11,3** | **11,6** |
| **vyrų** | **13,0** | **11,3** | **11,5** | **11,6** |
| **moterų** | **12,6** | **12,5** | **11,0** | **11,5** |
| **jaunimo iki 25 m. amžiaus** | **3,8** | **3,7** | **4,2** | **3,7** |
| **jaunimo iki 29 m. amžiaus** | **5,6** | **5,6** | **5,9** | **5,2** |

2018 m. sausio 1 d. nedarbas Rokiškio rajone sudarė 12,8 proc. Per metus nedarbo rodiklis Rokiškio rajone išaugo 0,9 proc. punkto**.** 2018 m. sausio 1 d. Rokiškio rajone  įregistruoti 2339 bedarbiai, tai 84 asmenimis daugiau nei 2017 metų pradžiai. Sausio 1 d. įregistruota 1240 bedarbių vyrų, jie sudarė 13,0 proc. darbingo amžiaus rajono vyrų, moterų —  1099 ir jų nedarbas siekė 12,6 proc. 2017 metais vyrų nedarbas mažėjo lėčiausiai ir jis išlieka 1,7 proc. punkto aukštesnis nei moterų. Jaunimo iki 29 metų amžiaus bedarbiais įregistruoti 285, jie sudarė 5,6 proc. darbingo jaunimo rajone. Per metus jaunimo nedarbas nekito. Didžioji dalis registruotų darbo biržoje bedarbių yra papildomai remiami darbo rinkoje asmenys:   59,9 proc. gyvena kaimo vietovėse, 24,5  proc.  — vyresnis nei 55 metų amžiaus, daugiau kaip 12  proc. jaunimas iki 29 m. Iki registracijos darbo biržoje daugiausia įregistruotų asmenų dirbo paslaugų (34,0 proc.), 21,0 proc. – pramonės, 9,0 proc. – statybos ir 8,5 proc. – žemės ūkio sektoriuose.

**Darbo rinkos situacija seniūnijose. 2018 m. sausio 1 d. didžiausias nedarbas pagal seniūnijas :**

|  |  |  |
| --- | --- | --- |
| **Seniūnija** | **Bedarbiai, proc. nuo DAG** |  |
|  |
| Kazliškio sen. | 14,1 |  |
| Kamajų sen. | 11,0 |  |
| Kriaunų sen. | 11,3 |  |
| Obelių sen. | 13,7 |  |
| Pandėlio sen. | 13,2 |  |
| Panemunėlio sen. | 17,5 |  |
| Rokiškio kaimiškoji sen. | 9,8 |  |
| Jūžintų sen. | 13,2 |  |
| Juodupės sen. | 17,4 |  |

**Mažiausias nedarbas pagal seniūnijas:**

Rokiškio kaimiškoje seniūnijoje – 9,8 proc. ir Kriaunų  seniūnijoje – 11,3 proc. Skirtumas tarp aukščiausio ir žemiausio nedarbo dešimtyje seniūnijų  2018 m. sausio 1 d.  sudarė 7,7 procentinio punkto (prieš metus – 8,3  proc. punkto).

Jau kelinti metai sunkiai besiverčiantys rajono gyventojai aprūpinami maisto produktais iš Europos pagalbos labiausiai skurstantiems asmenims fondo. Įgyvendinant šį projektą, Socialinės paramos ir sveikatos skyrius dalyvauja kartu su partneriu Lietuvos Raudonojo Kryžiaus draugijos Rokiškio skyriumi. Daugiausia maisto pagalbos produktais aprūpinami Rokiškio miesto sen. – 909 gyventojai, Rokiškio kaimiškoje seniūnijoje sen. – 516, Juodupės sen. – 524, mažiausia – Kazliškio sen. – 126, Kriaunų sen. – 163 gyventojai. Lyginant pastaruosius metus, gyventojų, gaunančių maisto paramą iš labiausiai skurstantiems asmenims fondo, mažėja dėl objektyvių priežasčių – mažėja gyventojų skaičius, nedarbas, didėja emigracija.

|  |  |  |  |  |  |
| --- | --- | --- | --- | --- | --- |
| Paslaugos pavadinimas | 2013 m. | 2014 m. | 2015 m. | 2016 m. | 2017 m. |
| Europos pagalba labiausiai skurstantiems asmenims fondo | 6874 | 5111 | 5052 | 4339 | 3950 |

**5. Esamos socialinių paslaugų infrastruktūros savivaldybėje analizė**

|  |  |  |  |  |  |
| --- | --- | --- | --- | --- | --- |
| Eil.  Nr. | Socialinių paslaugų įstaigos tipas pagal žmonių socialines grupes | Socialinių paslaugų įstaigos pavadinimas | Pavaldumas | Vietų (gavėjų) skaičius | |
| iš viso | Iš jų finansuojamų savivaldybės  (su valst. dotacija) |
| 1. | Socialinės globos namai, šeimynos | Skemų socialinės globos namai | Socialinės apsaugos ir darbo ministerijai | 375 | 28 |
| Utenos socialinės globos namai | Socialinės apsaugos ir darbo ministerijai | 290 | 1 |
| Zarasų socialinės globos namai | Socialinės apsaugos ir darbo ministerijai | 220 | 9 |
| Jotainių socialinės globos namai | Socialinės apsaugos ir darbo ministerijai | 190 | 1 |
| Lavėnų socialinės globos namai | Socialinės apsaugos ir darbo ministerijai | 99 | 1 |
| Vilijampolės socialinės globos namai | Socialinės apsaugos ir darbo ministerijai | 168 | 1 |
| Senjorų socialinės globos namai | Socialinės apsaugos ir darbo ministerijai | 210 | 3 |
| Dūseikių socialinės globos namai | Socialinės apsaugos ir darbo ministerijai | 245 | 1 |
| Viešoji įstaiga Integruotų sveikatos paslaugų centras | Viešajai įstaigai | 10 | 1 |
| Šiaulių vaikų globos namai ,,Šaltinis‘‘ | Socialinės apsaugos ir darbo ministerijai | 54 | 1 |
| Obelių vaikų globos namai | Socialinės apsaugos ir darbo ministerijai | 40 | 20 |
| Panevėžio A. Bandzos kūdikių ir vaikų globos namai | Socialinės apsaugos ir darbo ministerijai | 70 | 1 |
| Vilniaus archivyskupijos ,,Carito“ motinos ir vaiko namai | ,,Caritui“ | 30 | 2 |
| VšĮ ,,Vilniaus SOS vaikų kaimas’’ | Privati | 10 | 1 |
| ,,Katalėjos’ šeimyna | Privati | 12 | 10 |
| Rokiškio šv. Apaštalo evangelisto Mato parapijos senelių globos namai | Parapijai | 40 | 37 (iš jų 20 savivaldybės biudžeto lėšų) |
| 2. | Vaikų dienos centrai | Lietuvos vaikų teisių gynimo organizacijos  ,,Gelbėkit vaikus‘‘ dienos centrai  4 vaikų dienos centrai | NVO | Pagal poreikį |  |
| Rokiškio jaunino centro Vaikų dienos centras ,,Kad būtume drauge‘‘ | Viešoji įstaiga | Pagal poreikį |  |
| Maltos ordino pagalbos tarnyba  Vaikų dienos centras ,,Pas maltiečius‘‘ | NVO | Pagal poreikį |  |
| 3. | Socialinių paslaugų įstaigos | Rokiškio socialinės paramos centras | Savivaldybės biudžetinė įstaiga | Pagal poreikį | Iš savivaldybės biudžeto lėšų ir valstybės biudžeto tikslinių dotacijų |
| 4. | Nevyriausybinės organizacijos | Rokiškio rajono neįgaliųjų draugija | NVO | Pagal poreikį | Finansuojama pagal Socialinės reabilitacijos paslaugų neįgaliesiems bendruomenėje programą, taip pat ir iš kitų programinių lėšų, pateikus organizacijai projektus |
| Rokiškio diabeto klubas ,,Rokiškis“ | NVO | Pagal poreikį |
| VšĮ Panevėžio kurčiųjų reabilitacijos centro Rokiškio skyrius | NVO | Pagal poreikį |
| Rokiškio rajono klubas ,,Artritas‘‘ | NVO | Pagal poreikį |
| Viešosios įstaigos Panevėžio ir Utenos regionų aklųjų centro Rokiškio skyrius | NVO | Pagal poreikį |
| Rokiškio rajono neįgaliųjų sporto klubas ,,Olimpija“ | NVO | Pagal poreikį |
| Žmonių su psichikos negalia klubas ,,Langas“ | NVO | Pagal poreikį |
| Lietuvos Raudonojo Kryžiaus draugijos Rokiškio komitetas | NVO | Pagal poreikį |
| 5. | Švietimo įstaigos | Rokiškio vaikų lopšelis- darželis ,,Pumpurėlis‘ neįgaliųjų vaikų grupė | Savivaldybei | 20 | Iš |
| Rokiškio pagrindinė mokykla | Savivaldybei | 45 |  |
| 6. | Medicininės įstaigos | Užimtumo ir socialinės reabilitacijos centras | VšĮ Rokiškio psichiatrijos ligoninei | Pagal poreikį |  |

Rokiškio rajono savivaldybės tarybos sprendimu, rajone sudaryta Nevyriausybinių organizacijų taryba. Į Nevyriausybinių organizacijų tarybą deleguojami delegatai iš įvairių nevyriausybinių organizacijų, taip pat savivaldybės atstovai, tarybos nariai.

**5.1. Socialinių paslaugų infrastruktūros išsidėstymas ir socialinių paslaugų savivaldybėje (seniūnijose) pakankamumo lygis**

Daugiausia Rokiškio rajono savivaldybės socialinių paslaugų įstaigų yra Rokiškio mieste. Rokiškio mieste – Rokiškio rajono savivaldybės administracijos Socialinės paramos ir sveikatos skyrius, Rokiškio socialinės paramos centras, Vaikų dienos centras, skirtas vaikams su negalia ir sutrikusio intelekto vaikams, Jaunimo centras, Rokiškio pagrindinė mokykla, Rokiškio šv. apaštalo evangelisto Mato parapijos senelių globos namai, nevyriausybinės organizacijos – Rokiškio rajono klubas ,,Artritas“, Žmonių su psichikos negalia klubas ,,Langas“, Lietuvos Raudonojo Kryžiaus draugijos Rokiškio skyrius, Rokiškio rajono neįgaliųjų sporto klubas ,,Olimpija“, Rokiškio rajono neįgaliųjų draugija, Viešosios įstaigos Panevėžio ir Utenos regiono aklųjų centro Rokiškio skyrius, VšĮ Panevėžio kurčiųjų reabilitacijos centro Rokiškio skyrius, ,,Carito“ Rokiškio skyrius, Maltos ordinas ir kitos. Obeliuose įsikūręs Rokiškio socialinės paramos centro padalinys – Obelių savarankiško gyvenimo namai; Obelių vaikų globo namai ir jo padalinys Krizių centras; Jūžintuose – Jūžintų dienos ir trumpalaikės socialinės globos centras; Rokiškio kaimiškoje seniūnijoje – Skemų socialinės globos namai.

Daugumos Rokiškio rajono socialinių paslaugų įstaigų infrastruktūra yra gera, nes buvo vykdomi europiniai projektai. 2017 m. pradėtas pilnai į įgyvendinti projektas ,,Integrali pagalba į namus“. Integralios pagalbos paslaugų teikimo tikslas – suteikti integralios (dienos socialinės globos ir slaugos paslaugas) pagalbos paslaugas namuose neįgaliems vaikams, neįgaliems darbingo amžiaus ir senyvo amžiaus asmenims su sunkia negalia bei teikti konsultacinę pagalbą šeimos nariams, siekiant padėti derinti šeimos ir darbo įsipareigojimus. Integralios pagalbos paslaugos – tai visuma slaugos ir dienos socialinės globos paslaugų, kurias teikiant asmeniui tenkinami slaugos ir socialinių paslaugų poreikiai, teikiama nuolatinė kompleksinė specialistų pagalba ir priežiūra.

Rokiškio rajone integralią pagalbą organizuoja, koordinuoja ir administruoja Rokiškio socialinės paramos centras. Įgyvendinat šį projektą, 2018 m. bus jau dvi mobilios komandos (viena komanda aptarnaus miesto gyventojus, kita komanda – kaimo gyventojus). Jos aprūpintos darbui reikalingais automobiliais, įranga, sanitarinėmis ir higienos priemonėmis. Komandos sudėtyje dirba slaugytoja (-as), slaugytojo (-os) padėjėjai, masažuotojas (-a), socialinis darbuotojas (-a) ir socialinio darbuotojo padėjėjas (-a). Projekto įgyvendinimo laikotarpiu integrali pagalba bus suteikta 23 Teikiamos socialinės ir sveikatos priežiūros paslaugos padės patenkinti gyvybinius tikslinių grupių poreikius namų aplinkoje, išvengiant perkėlimo į stacionarias ilgalaikės globos įstaigas. Projekto veiklų įgyvendinimo pradžia – nuo 2017 m. spalio 5 d., projekto pabaiga – 2019 m. liepos 4 d., projektui įgyvendinti numatyta suma – 179 400,00 Eur (Rokiškio socialinės paramos centro ir Europos socialinio fondo agentūros 2016 m. spalio 5 d. iš Europos sąjungos struktūrinių fondų lėšų bendrai finansuojamo projekto Nr. 08.4.1.-ESFA-V-418 04-0019 ,,Integrali pagalba į namus“ sutartis).

Rokiškio rajono savivaldybės administracija, vykdydama priemonės Nr. 08.4.1-ESFA-416 ,,Kompleksinės paslaugos šeimai‘‘ pateikė projekto paraišką Lietuvos Respublikos socialinės apsaugos ir darbo ministerijai, 2017 m. lapkričio 3 d. Rokiškio rajono savivaldybės administracija pasirašė sutartį su Europos socialinio fondo agentūra, suma – 215 102,50 Eur. Projekto partneriai –Rokiškio socialinės paramos centras,visuomeninė organizacija ,,Gelbėkit vaikus“‘, VšĮ Saviugdos centras. Projekto tikslas – padidinti bendruomenėje teikiamų paslaugų prieinamumą ir kokybę, plėtoti paslaugas šeimai. Įgyvendinant projekto veiklą, bus teikiamos kompleksinės paslaugos šeimoms ir jų vaikams: pozityvios tėvystės mokymai, psichosocialinė pagalba, šeimos įgūdžių ugdymas ir sociakultūrinės paslaugos, meditacijos paslaugos, vaikų priežiūros, pavėžėjimo paslaugos, potencialios tikslinės grupės formavimas, konsultavimas apie kompleksiškai teikiamas paslaugas šeimai ir kitas aktualias savivaldybėje teikiamas paslaugas.

Bendrųjų socialinių paslaugų tinklas rajone yra gana išvystytas tiek mieste, tiek kaimiškose seniūnijose. Bendrąsias paslaugas teikia seniūnijoje: socialinio darbo organizatorius bei socialinis darbuotojas darbui su socialinės rizikos šeimomis. Šie specialistai :

* informuoja, konsultuoja seniūnijoje gyvenančius ir besikreipiančius asmenis dėl socialinių paslaugų ir socialinės paramos;
* tarpininkauja ir atstovauja senų, neįgalių ir socialinės rizikos asmenų interesams institucijoje, įstaigose, sprendžiant įvairias (teisines, ūkines, buitines problemas, tvarkant dokumentus, mokant mokesčius, registruojant pas gydytojus, organizuojant ūkinius darbus) socialines problemas;
* tiria gyvenimo ir buities sąlygas, kartu su klientais sprendžia susidariusias problemas, ieško sprendimo būdų;
* konsultuoja piniginės paramos klausimais, renka dokumentus ir skaičiuoja kieto kuro kompensacijas;
* įvertina socialinių paslaugų poreikį asmenų (šeimų), kurie kreipiasi dėl socialinių paslaugų, sudaro asmens (šeimos) bylas ir pateikia Socialinės paramos ir sveikatos skyriui;
* aktyviai bendradarbiauja su bendruomenėmis, visuomeninėmis organizacijomis;
* kartu organizuoja sockultūrines paslaugas, siekia kaime mažinti socialinę atskirtį, dalyvauja seniūnijų socialinės paramos teikimo komisijos darbe.

Rokiškio socialinės paramos centras teikia iš bendrųjų socialinių paslaugų – specialaus transporto organizavimo paslaugas, asmeninės higienos ir priežiūros paslaugas. Rokiškio socialinės paramos centras transporto paslaugas 2017 m. suteikė tik 85 asmenims, asmens higienos ir priežiūros paslaugos suteiktos 82 asmenims. Rokiškio socialinės paramos centro asmeninės higienos ir priežiūros paslaugos teikiamos tik kartu su socialinės priežiūros ir socialinės globos paslaugomis (Obelių savarankiško gyvenimo namuose, Jūžintų dienos ir trumpalaikės socialinės globos centre, Vaikų dienos centre, skirtame vaikams su negalia bei sutrikusio intelekto vaikams).

Nevyriausybinės organizacijos teikia socialinių ir savarankiško gyvenimo įgūdžių ugdymo, palaikymo ar atkūrimo, asmeninio asistento pagalbos, užimtumo įvairiuose amatų būreliuose ir klubuose, meninių bei kitų gebėjimų lavinimo meno, kultūros, būreliuose, kolektyvuose, klubuose, sportinių gebėjimų lavinimo sporto būreliuose, klubuose paslaugas pagal Socialinės reabilitacijos paslaugų neįgaliesiems bendruomenėje projektus. 2017 m. šias paslaugas gavo 355 asmenys iš jų 331 suaugę neįgalieji, 24 šeimos nariai. Nemaža dalis socialines paslaugas teikiančių visuomeninių organizacijų savo veiklą daugiausia vykdo mieste, todėl miesto gyventojams jų teikiamos paslaugos yra labiau prieinamos negu kaimo gyventojams. Kaimo vietovėse neįgaliųjų skaičius, gaunančių šias paslaugas yra labai nedidelis, tačiau nevyriausybinės organizacijos stengiasi plėsti ir teikti paslaugas šių asmenų kategorijai. Socialinės reabilitacijos paslaugų neįgaliesiems bendruomenėje projektams vykdyti buvo skirtos lėšos iš savivaldybės biudžeto – 8959 Eur, ir iš valstybės biudžeto – 44795 Eur, viso – 53754 Eur. Daugiausia lėšų panaudota neįgaliųjų dienos užimtumui, asmeninio asistento pagalbai.

Vertinant socialinės priežiūros paslaugų infrastruktūros išvystymą, taip pat pastebimi skirtumai.

Pagalbos į namus socialines paslaugas 2017 m. teikė Rokiškio socialinės paramos centro darbuotojai. Ši paslauga buvo teikiama neįgaliems senyvo amžiaus asmenims bei darbingo amžiaus asmenims su negalia, socialinės rizikos šeimoms ir jų vaikams. Rokiškio mieste ir Rokiškio kaimiškoje, Obelių, Jūžintų, Pandėlio seniūnijose, šias paslaugas gavo 89 klientai. Pagal pateiktus gyventojų prašymus poreikis yra patenkinamas, pagal patvirtintą savivaldybės tarybos sprendimą papildomos paslaugos yra apmokestintos, tačiau šių paslaugų poreikis galėtų būti didesnis. Nemažai pagalbos paslaugų suteikia savanoriai, kaimynai, socialinių pašalpų gavėjai, atlikdami visuomenei naudingus darbus, nevyriausybinės organizacijos.

Obelių savarankiško gyvenimo namuose teikiamos apgyvendinimo savarankiško gyvenimo namuose paslaugos, 2017 m. šios paslaugos suteiktos 45 asmenims - neįgaliems, senyvo amžiaus, socialinės rizikos asmenims, socialinės rizikos šeimoms ir jų vaikams.

Dienos socialinės globos paslaugos namuose 2017 m. buvo teikiamos 21 asmeniui. Šios paslaugos teikiamos darbingo amžiaus asmenims su negalia ir senatvės pensijos amžių sukakusiems asmenims su sunkia negalia. Šios paslaugos teikiamos iki 8 valandų per parą ir suteikia galimybę neįgaliųjų artimiesiems dirbti. Jūžintų dienos ir trumpalaikės socialinės globos centre dienos ir trumpalaikės socialinės globos paslaugas gauna 17 asmenų. Trumpalaikė socialinė globa teikiama iki 6 mėn. Kai paslaugų gavėjams nustatomas kitų socialinių paslaugų poreikis, jie perkeliami į kitas socialinės globos įstaigas. Kartu su socialinių darbuotojų pagalba nesuradus kitų galimybių, paslaugų gavėjams paslaugų teikimo terminas pratęsiamas, nes dažniausiai nėra kitų alternatyvų šioms socialinėms paslaugoms.

Vaikų dienos centre teikiamos paslaugos vaikams su negalia ir sutrikusio intelekto vaikams. Paslaugas 2017 m. gavo 17 vaikų.

Ilgalaikę socialinę globą Rokiškio rajone teikia šios įstaigos: Rokiškio šv. apaštalo evangelisto Mato parapijos senelių globos namai įkurti Rokiškio centre (Vytauto g.35), Skemų socialinės globos namai. Taip pat šias paslaugas senyvo amžiaus ir darbingo amžiaus asmenys su negalia gauna Zarasų, Lavėnų, Jotainių, Vilijampolės, Utenos, Dūseikių, Senjorų socialinės globos namuose, Integruotų sveikatos paslaugų centre.

Socialinės globos paslaugas vaikams, laikinai likusiems be tėvų globos, ir kuriems nustatyta laikinoji arba nuolatinė globa teikiama Obelių vaikų globos namuose, taip pat likusiems be tėvų globos paslaugas teikia Panevėžio A. Bandzos kūdikių ir vaikų globos namai, šeimyna ,,Katalėja“, VšĮ ,,SOS vaikų kaimas“, Vilniaus arkivyskupijos ,,Carito“ motinos ir vaiko namuose, Šiaulių vaikų globos namuose ,,Šaltinis“.

Kasmet vis daugiau asmenų pagal asmens poreikio nustatymą teikiamos nestacionarios socialinės paslaugos: socialinė priežiūra, dienos socialinė globa namuose arba institucijoje, tačiau poreikis ilgalaikei socialinei globai dar nėra visiškai patenkinamas. Apgyvendinimo savarankiško gyvenimo namuose paslauga teikiama iki 6 mėn., tačiau alternatyvių paslaugų, kurios geriausiai atitiktų asmens poreikius, nėra, todėl paslaugos pratęsiamos ilgesniam laikui, kartu su socialinių darbuotojų pagalba ieškant galimybių įsikurti savarankiškai. 2017 m. ilgalaikei socialinei globai iš viso apgyvendinti 29 asmenys įvairiose globos įstaigose. 2017 m. gruodžio 31 d. 8 asmenys laukia ilgalaikės socialinės globos paslaugų socialinės globos įstaigose**.**

**6. Savivaldybės galimybių teikti socialines paslaugas ir socialinio poreikio įvertinimas (per 2017 m.)**

Bazinė Rokiškio savivaldybės socialinių paslaugų infrastruktūra sukurta, socialinių problemų kokybiškam sprendimui skiriama daugiau lėšų, tačiau paslaugų poreikis tam tikroms gyventojų grupėms dar išlieka:

|  |  |  |  |  |
| --- | --- | --- | --- | --- |
| Eil. Nr. | Socialinių paslaugų rūšys pagal žmonių socialines grupes | Asmenų (šeimų) skaičius, kuriems socialinių paslaugų poreikis įvertintas | Asmenų (šeimų) skaičius, kuriems socialinių paslaugų poreikis nepatenkintas | 1000  gyventojų tenka vietų |
| *1.* | *2* | *3* | *4* | *5* |
| 1. | Ilgalaikė socialinė globa | 83 | 9 | 2,45 |
| 2. | Trumpalaikė socialinė globa | 35 | 2 | 1,03 |
| 3. | Dienos socialinė globa institucijoje | 19 | x | 0,56 |
| 4. | Dienos socialinė globa namuose | 21 | x | 0,61 |
| 5. | Apgyvendinimas savarankiško gyvenimo namuose | 45 | 2 | 1,33 |
| 6. | Pagalba į namus | 89 | x | 262 |
| 7. | Socialinių įgūdžių ugdymas ir palaikymas namuose | Pagal poreikį | x | 0 |
| 8. | Bendrosios paslaugos | Pagal poreikį | x | 0 |

**6.1. Savivaldybės organizuojamų socialinių paslaugų analizė**

Siekiant įvertinti socialinių paslaugų poreikį rajono savivaldybėje, toliau pateikiame socialinių paslaugų analizę pagal atskiras paslaugų gavėjų grupes bei socialinių paslaugų rūšis:

Neįgaliesiems Rokiškio rajono savivaldybės Socialinės paramos ir sveiktos skyrius organizuoja būsto pritaikymą. Vykdant Būsto pritaikymo žmonėms su negalia programą, rajono savivaldybės biudžete 2017 m. buvo numatyta lėšų šiai programai vykdyti. 2017 m. 3 neįgalieji, turintys judėjimo ir apsitarnavimų funkcijų sutrikimus, aprūpinti vikšriniais laiptų kopikliais. Vienam neįgaliajam įrengtas lubinis vonios kopiklis. 2017 m. pirmą kartą, vadovaujantis Šeimų, auginančių vaikus su negalia, socialinio saugumo stiprinimo pritaikinant būstą ir gyvenamąją aplinką, buvo vykdoma būsto pritaikymo programa vaikams, turintiems sunkią negalią. Pagal šią programą 3 vaikams, turintiems sunkią negalią, pritaikyti būstai -įrengtas dušas, pandusas, vienas vaikas aprūpintas vikšriniu laiptų kopikliu. Taip pat sudaryta sutartis dėl keltuvų techninės priežiūros (du neįgalieji turi keltuvus) su AB ,,Šiaulių liftai“.

|  |  |  |  |  |  |
| --- | --- | --- | --- | --- | --- |
| **Programos pavadinimas** | 2013 m. | 2014 m | 2015 m. | 2016 m. | 2017 m. |
| **Aprūpinimas techninės pagalbos priemonėmis** | 554 | 525 | 489 | 709 | 578 |
| **Būsto ir aplinkos pritaikymas** | 0 | 1 | 1 | 2 | 7 (t.sk 3 vaikai , turintys sunkią negalią) |

Rokiškio socialinės paramos centras aprūpina techninės pagalbos priemonėmis iš valstybės biudžeto lėšų, vidutinė eilė priklauso nuo techninės pagalbos priemonės (funkcinių lovų reikia palaukti iki 1 mėn., kitos priemonės skiriamos iš karto, jeigu yra sandėlyje). Daugiausiai skiriama judėjimo negalią turintiems asmenims šių priemonių: ramentų, vaikštynių, neįgaliojo vežimėlių.

Rokiškio socialinės paramos centras teikia bendrąsias, socialinės priežiūros ir socialinės globos paslaugas: senyvo ir darbingo amžiaus asmenims su negalia, vaikams su negalia, socialinės rizikos šeimoms (asmenims), asmenims ir kitoms asmenų grupėms.

2017 m. dienos ir trumpalaikės socialinės globos paslaugos yra dotuojamos iš valstybės biudžeto tikslinių dotacijų, paslaugos teikiamos asmenims su sunkia negalia.

Ilgalaikė socialinė globa teikiama senyvo amžiaus asmenims, kuriems nustatytas vidutinis arba didelis specialiųjų poreikių lygis, taip pat darbingo amžiaus žmonėms, kurių darbingumo lygis 20–40 procentų. Šias paslaugas teikia Lietuvos Respublikos socialinės apsaugos ir darbo ministerijos pavaldumo socialinės globos namai ir Rokiškio šv. apaštalo evangelisto Mato parapijos senelių globos namai.

**Rajono gyventojų, apgyvendintų socialinės globos įstaigose, skaičius (2017 m. gruodžio 31 d.):**

|  |  |
| --- | --- |
| Socialinės globos namai | Asmenų skaičius, kuriems suteikta ilgalaikė socialinė globa |
| Skemų socialinės globos namai | 28 |
| Zarasų socialinės globos namai | 9 |
| Lavėnų socialinės globos namai | 1 |
| Jotainių socialinės globos namai | 1 |
| Vilijampolės socialinės globos namai | 1 |
| Utenos socialinės globos namai | 1 |
| Dūseikių socialinės globos namai | 1 |
| Senjorų socialinės globos namai | 3 |
| Integruotų sveikatos paslaugų centras | 1 |

Vertinant rajono socialinių paslaugų apimtis, matyti, kad Rokiškio rajone daugiausia socialinės priežiūros ir socialinės globos paslaugų gauna tie asmenys, kuriems nustatytas didelis arba vidutinis specialiųjų poreikių lygis, taip pat darbingo amžiaus asmenys, turintys negalią. Socialinės priežiūros paslaugos teikiamos taip pat senyvo amžiaus asmenims, socialinės rizikos šeimoms ir vaikams, socialinės rizikos asmenims. Vaikai, likę be tėvų globos, bet kuriuo paros metu yra laikinai apgyvendinami Obelių vaikų globos namuose ir Rokiškio rajono ligoninėje. Vaikams, netekusiems tėvų globos, teikiama trumpalaikė socialinė globa įstaigose, kurios yra pavaldžios Socialinės apsaugos ir darbo ministerijai, taip pat šeimynose, šeimose. 2017 m. įsteigus Obelių vaikų globos namų padalinį – Krizių centrą, apgyvendinimo paslaugos suteikiamos, moterims ir jų vaikams smurto ir kitais atvejais.

Aktualiausia problema rajone socialinės rizikos asmenys – tai elgetaujantys, valkataujantys, piktnaudžiaujantys alkoholiu, įsitraukę į nusikalstamą veiklą, smurtaujantys ar patyrę smurtą asmenys, iš dalies arba visiškai netekę gebėjimų savarankiškai rūpintis gyvenimu bei dalyvauti visuomenės gyvenime, benamiai, grįžę iš įkalinimo įstaigų ir kt. Šiems asmenims rajone teikiamos bendrosios paslaugos, aprūpinami drabužiais, avalyne, maisto produktais. Skiriamos vienkartinės pašalpos socialinių darbuotojų vardu, kad būtų sutvarkyti asmens tapatybės dokumentai. Jiems suteikiamos apgyvendinimo savarankiško gyvenimo namuose paslaugos, nedraustus privalomojo sveikatos draudimu ir gulinčius dėl sveikatos būklės slaugos ir palaikomojo gydymo ligoninėje, šių asmenų gydymas apmokamas iš savivaldybės biudžeto lėšų, skirtų slaugai pagal socialines indikacijas. Tačiau jų nenoras keistis, nepriimti socialinio darbuotojo pagalbos, labai apsunkina socialinių paslaugų teikimą.

**7. Socialinių darbuotojų ir socialinių darbuotojų padėjėjų skaičius savivaldybėje**

|  |  |  |  |  |
| --- | --- | --- | --- | --- |
| Eil. Nr. | Įstaigos | Socialinių darbuotojų skaičius  (iš viso) | Iš jų finansuojamų iš valstybės biudžeto specialiųjų tikslinių dotacijų | Socialinių darbuotojų padėjėjų skaičius |
| 1. | Savivaldybės socialinių paslaugų įstaigose: |  |  |  |
| Rokiškio socialinės paramos centras | 8 | - | 38 |
| Rokiškio šv. apaštalo evangelisto Mato parapijos senelių globos namai | 2 | - | 9 |
| Skemų socialinės globos namai | 13 |  | 72 |
| Obelių vaikų globos namai | 13 |  | 18 |
| 2. | Savivaldybės administracijoje | 22 | 17 | - |
| iš jų seniūnijose: | 22 | 17 |  |
|  | **Iš viso** | **58** | **17** | **137** |

**8. Trumpa ankstesnių metų socialinių paslaugų plano įgyvendinimo rezultatų apžvalga**

Socialinių paslaugų planas rengiamas nuo 2008 metų. Įvertinus 2017 metų socialinių paslaugų plane numatytus uždavinius ir priemones, buvo teikiamos visos plane numatytos socialinės paslaugos.

Pagrindiniai socialinių paslaugų gavėjai yra neįgalūs, senyvo amžiaus asmenys, socialinės rizikos šeimos ir asmenys, vaikai su negalia, kuriems buvo teikiamos bendrosios, socialinės priežiūros ir socialinės globos paslaugos.

Į socialinių paslaugų teikimą buvo įtrauktos ir nevyriausybinės organizacijos, kurių teikiamos paslaugos reikalingos rajono neįgaliesiems.

2018 m. metais svarbu išlaikyti teikiamų socialinių paslaugų įvairovę bei apimtis, taip pat užtikrinti paslaugų kokybę. Visos rajono įstaigos turi visas reikiamas licencijas ir teikia kokybiškas paslaugas, atitinkančias socialinės globos licencijai keliamus reikalavimus. Esant finansinėms galimybėms, atsižvelgiant į Rokiškio rajono strateginį plėtros planą, būtina užtikrinti socialinių paslaugų teikimą rajono gyventojams.

Pasikeitus Lietuvos Respublikos socialinių paslaugų įstatymo Nr. X-493 kai kuriems straipsniams, atsirado nauja sąvoka – Globos centras. Globos centras – socialinių paslaugų įstaigos padalinys, kuris, įgyvendindamas vaiko globėjo (rūpintojo) teises ir pareigas, pagal tarpusavio bendradarbiavimo ir paslaugų teikimo sutartį perduoda likusį be tėvų globos vaiką, socialinę riziką patiriantį vaiką prižiūrėti budinčiam globotojui, teikia ir organizuoja socialines paslaugas bei kitą pagalbą pagal poreikį vaikui ir budinčiam globotojui, taip pat kitokią pagalbą vaiko tėvams, siekiant grąžinti vaiką į šeimą. Rokiškio rajono savivaldybės 2018 m. sausio 23 d. tarybos sprendimu Nr. TS-15 ,,Dėl Rokiškio socialinės paramos centro nuostatų patvirtinimo“ Rokiškio socialinės paramos centre nutarta įkurti padalinį (Globos centrą), kuris vykdys įstatymuose numatytas funkcijas.

2017 m. baigėsi projekto „Dienos centras neįgaliems ir sutrikusio intelekto vaikams“ įgyvendinimo laikotarpis. Rokiškyje buvusio vaikų darželio „Linelis“ patalpose pradėjusi veikti pagrindinė mokykla išsprendė šią socialinę problemą. Tačiau atsirado poreikis suaugusių neįgalių jaunuolių nuo 19 m. dienos užimtumui, todėl centro vadovai, bendradarbiaudami su seniūnijų socialinio darbo organizatoriais, savivaldybės administracijos Socialinės paramos ir sveikatos skyriaus vadovais išsiaiškino tokių paslaugų teikimo poreikį. Dėl galimybės gauti socialinių įgūdžių ugdymo ir palaikymo paslaugas dienos metu raštu į savivaldybės administraciją kreipėsi ir neįgalių pilnamečių jaunuolių tėvai. Dalis tėvų buvo atvykę, domėjosi bei vietoje susipažino su užimtumo galimybėmis. Rokiškio socialinės paramos centre, atsižvelgiant į gyventojų prašymus, patvirtintas padalinys – Socialinių įgūdžių ugdymas ir palaikymo dienos centras jaunuoliams.

**III. UŽDAVINIAI IR PRIEMONIŲ PLANAS**

**9. Prioritetinės socialinių paslaugų plėtros kryptys:**

socialinių paslaugų, skirtų pasirūpinti neįgaliais ir senyvo amžiaus asmenimis jų gyvenamojoje aplinkoje teikimo plėtra;

socialinės priežiūros paslaugų teikimo kokybės rizikos grupės šeimoms, siekiant kuo ilgiau išlaikyti šių asmenų (šeimų) savarankiškumą kasdieninėje veikloje ir kad šių šeimų vaikai gyventų saugų ir pilnavertį gyvenimą gerinimas;

dienos ir trumpalaikės socialinės globos paslaugų teikimas institucijoje asmenims su negalia, senyvo amžiaus asmenims, taip pat asmenims, turintiems specialiuosius poreikius;

intensyvios krizių įveikimo pagalbos teikimas visoms paslaugų gavėjų grupėms pagal socialinių paslaugų katalogą;

socialinių paslaugų teikimo, pasitelkiant nevyriausybines organizacijas, savanorius plėtra;

kokybiškų socialinių paslaugų teikimo užtikrinimas;

dienos socialinės globos paslaugų (integrali pagalba) namuose asmenims su sunkia negalia plėtra.

kompleksinių paslaugų šeimai, užtikrinant paslaugų prieinamumą kuo arčiau gyvenamosios vietos plėtra.

Prioritetinės žmonių socialinės grupės, kurioms reikia teikti ar plėsti socialines paslaugas:

senyvo amžiaus asmenys ar asmenys su sunkia negalia;

socialinės rizikos šeimos ir jų vaikai;

socialinės rizikos suaugę asmenys;

nepakankamas pajamas turintys ir skurstantys asmenys ir jų šeimos;

įvairią negalią turintys asmenys.

**10. Priemonių planas**

|  |
| --- |
| **1. tikslas – užtikrinti nestacionarių socialinių paslaugų teikimą rajono gyventojams bei plėtoti nestacionarias paslaugas kaip alternatyvą stacionarioms paslaugoms. Teikti socialinės priežiūros paslaugas, siekiant kuo ilgiau išlaikyti asmenų savarankiškumą kasdieninėje veikloje.** |

|  |  |  |  |  |
| --- | --- | --- | --- | --- |
| Uždaviniai | Priemonės | Lėšos (eurais)  finansavimo šaltiniai | Atsakingi vykdytojai | Laukiamas rezultatas |
| Sukurti socialinių paslaugų įvairovę | Teikti pagalbos į namus paslaugas seniems, neįgaliems asmenims, socialinės rizikos asmenims ir šeimoms pagal nustatytą poreikį | Rokiškio rajono savivaldybės biudžeto lėšos – **82300,0 eurai** | Rokiškio socialinės paramos centro padalinys  Pagalba į namus | Poreikis bus patenkinamas, paslaugos plečiamos kitose seniūnijose |
| Teikti apgyvendinimo savarankiško gyvenimo namuose paslaugas asmenims pagal nustatytą poreikį | Rokiškio rajono savivaldybės biudžeto lėšos –  **50000,0 eurai** | Rokiškio socialinės paramos centro padalinys – Obelių savarankiško gyvenimo namai | Poreikis bus patenkinamas |
| Teikti socialinių įgūdžių ugdymo ir palaikymo paslaugas | Rokiškio rajono savivaldybės biudžeto lėšos –  **32000,0 eurai** | Rokiškio socialinės paramos centro padalinys- Socialinių įgūdžių ugdymo ir palaikymo dienos centras jaunuoliams | Poreikis bus patenkintas |

|  |
| --- |
| **2 tikslas – gerinti socialinių įgūdžių ugdymo ir palaikymo paslaugų kokybę socialinės rizikos šeimoms ir jose gyvenantiems vaikams, siekiant kuo geresnių rezultatų, kad būtų užtikrintas šių šeimų savarankiškumo ugdymas kasdieniniame gyvenime.** |

|  |  |  |  |  |
| --- | --- | --- | --- | --- |
| Uždaviniai | Priemonės | Lėšos (eurais),  finansavimo šaltiniai | Atsakingi vykdytojai | Laukiamas rezultatas |
| Organizuoti socialinių darbuotojų mokymo ir kvalifikacijos kėlimo kursus –supervizija ir profesinės kompetencijos mokymai , 8 susitikimai, po 6 val. | Gerinti socialinių įgūdžių ugdymo ir palaikymo socialinės rizikos šeimoms ir jose gyvenantiems vaikams teikiamų paslaugų kokybę  (2017 m. Rokiškio rajone įsteigti papildomi 6 etatai , darbui su socialinės rizikos šeimomis) | Mokymai vyks pagal programas | Socialinės paramos ir sveikatos skyrius | Socialiniai darbuotojai darbui su socialinės rizikos grupės šeimomis pagerina savo gebėjimus ir žinias apie darbą su socialinės rizikos šeimomis |

|  |
| --- |
| **3 tikslas** – **vystyti dienos ir trumpalaikės socialinės globos paslaugas institucijoje ir namuose, siekiant išvengti socialinės atskirties. Įgyvendinti ,,Integrali pagalba į namus’’ projektą. Sukurti ir plėtoti kokybiškos integralios pagalbos (socialinės globos ir slaugos) teikimo namuose sistemą neįgaliems ir senyvo amžiaus asmenims, gyvenantiems Rokiškio rajono savivaldybės teritorijoje.** |

|  |  |  |  |  |
| --- | --- | --- | --- | --- |
| Uždaviniai | Priemonės | Lėšos (eurais),  finansavimo šaltiniai | Atsakingi vykdytojai | Laukiamas rezultatas |
| Plėsti dienos socialinės globos paslaugas namuose ir institucijoje | Teikti dienos socialinės globos paslaugas namuose senyvo amžiaus asmenims, darbingo amžiaus neįgaliems asmenims, kuriems nustatytas nuolatinės slaugos poreikis, didelių specialiųjų poreikių lygis.  Teikti integralios pagalbos paslaugas (pagal integralios pagalbos plėtros projektą). | Lietuvos Respublikos valstybės biudžeto specialioji tikslinė dotacija (pagal poreikį)  ES lėšos integralios pagalbos projektui –**55 000 eurai.** | Rokiškio socialinės paramos centras-Lankomosios priežiūros padalinys | Poreikis  bus patenkinamas |

|  |
| --- |
| **4. tikslas** – **organizuoti socialinės reabilitacijos paslaugų neįgaliesiems bendruomenėje projektų vertinimą ir įgyvendinimą.** |

|  |  |  |  |  |
| --- | --- | --- | --- | --- |
| Uždaviniai | Priemonės | Lėšos (eurais),  finansavimo šaltiniai | Atsakingi vykdytojai | Laukiamas rezultatas |
| Skatinti visuomeninių organizacijų bendradarbiavimą teikiant socialines paslaugas | Bendradarbiauti su Rokiškio rajono nevyriausybinėmis organizacijomis teikiant socialines paslaugas, telkiant savanorius socialiniam darbui bei koordinuojant jų veiklą | 11000 eurų Rokiškio rajono savivaldybės administracija, socialinės reabilitacijos paslaugų neįgaliesiems bendruomenėje projektams iš dalies finansuoti (20 proc.) ir valstybės biudžeto lėšos dėl projektų finansavimo | Rokiškio rajono savivaldybės administracija Socialinės paramos ir sveikatos skyrius | Padidėjęs socialinių paslaugų teikimo mastas ir kokybiškas paslaugų teikimas |

|  |
| --- |
| **5. tikslas** – **formuoti vieningą kompleksinę socialinių paslaugų organizavimo ir teikimo sistemą, įgyvendinti Europos Sąjungos fondų investicijų veiksmų programos priemonės ,,Kompleksinės paslaugos šeimai’’ projektą.** |

|  |  |  |  |  |
| --- | --- | --- | --- | --- |
| Uždaviniai | Priemonės | Lėšos (eurais),  finansavimo šaltiniai | Atsakingi vykdytojai | Laukiamas rezultatas |
| Padidinti bendruomenėje teikiamų paslaugų prieinamumą ir kokybę, plėtoti paslaugas šeimai | Bendradarbiauti su nevyriausybinėmis organizacijomis, teikiant socialines paslaugas | Projektui skirta suma-  251 020 eurų | Rokiškio rajono savivaldybės administracija | Teikti kokybiškas ir visiems prieinamas socialines paslaugas, didinti socialinių paslaugų kokybę ir prieinamumą, mažinti socialinę atskirtį |

**11. Regioninių socialinių paslaugų poreikis 2018 m.**

|  |  |  |
| --- | --- | --- |
| Eil. Nr. | Socialinių paslaugų rūšys pagal žmonių socialines grupes | Mastas  (vietų sk.) |
| 1. | Ilgalaikė socialinė globa: senyvo amžiaus asmenims, kuriems nustatyta vidutiniai arba dideli specialieji poreikiai, taip pat darbingo amžiaus asmenys, kuriems nustatytas nedarbingumo lygis | 8 |

Rajono savivaldybės ilgalaikės socialinės globos maksimali kaina, finansuojama pagal ilgalaikės socialinės globos sutartį, – 750 eurų, asmeniui, turinčiam šeimą, pilnamečių vaikų – 900 eurų.

**IV. FINANSAVIMO PLANAS**

**12. Socialinių paslaugų finansavimo šaltiniai**

|  |  |  |  |  |
| --- | --- | --- | --- | --- |
| Eil.  Nr. | Socialinių paslaugų finansavimo šaltiniai | Pagal faktines išlaidas  2016 m. | Pagal planines išlaidas  2017 m. | Pagal planines išlaidas  2018 m. |
| 1 | 2 | 3 | 4 | 5 |
| 1. | Savivaldybės biudžeto išlaidos socialinėms paslaugoms, eurais | **661090** | **748412** | **907200** |
| 1.1. | Palyginti su bendru savivaldybės biudžetu, proc. | 2,0 | 2,5 | 2,7 |
| 1 | 2 | 3 | 4 | 5 |
| 2. | LR valstybės biudžeto specialiosios tikslinės dotacijos, eurai |  |  |  |
|  | Iš jų: |  |  |  |
| 2.1**.** | socialinės rizikos šeimų socialinei priežiūrai organizuoti | 105600 | 154600 | 212000 |
| 2.2. | asmenų su sunkia negalia socialinei globai organizuoti | 140200 | 139800 | 141200 |
| 2.3. | vaikų globos (rūpybos) išmokoms | 105600 | 348700 | 435660 |
| 3. | ES struktūrinių fondų lėšos, eurais | 23405 | 81033 | 125000 |
| 4. | Savivaldybės biudžeto lėšos, skirtos  dėl projekto, eurais | 0 | 0 | 0 |
| 5. | Asmenų mokėjimai už socialines  paslaugas, eurais | 69000 | 60000 | 71000 |
| 6. | Kitos lėšos, eurais | 0 | 0 | 0 |
|  | **Iš viso (Eur)** | **443805** | **784133** | **984860** |

**12.1. Socialinių paslaugų finansavimo šaltinių įvertinimas**

Savivaldybės biudžeto išlaidos socialinėms paslaugoms 2018 m. išauga, nes vykdoma socialinių paslaugų rajone plėtra.

**13. Socialinių paslaugų finansavimo iš savivaldybės biudžeto būdai**

|  |  |  |  |
| --- | --- | --- | --- |
| Eil. Nr. | Finansavimo būdai | **Lėšos (eurais)**  **2017 m.** | **Lėšos (eurais)**  **2018 m.** |
| 1. | Socialinių paslaugų pirkimas | **-** | **-** |
| 2. | Tiesioginis socialinių paslaugų įstaigų finansavimas, iš jo: |  |  |
| 2.1. | savivaldybės pavaldumo įstaigoms -  Rokiškio socialinės paramos centrui | **398412** | **536200** |
| 2.2. | socialinių paslaugų įstaigoms pagal lėšų kompensavimo sutartis | **260000** | **280000** |
| 2.3. | nevyriausybinių organizacijų įstaigoms pagal lėšų kompensavimo sutartis | **-** | **-** |
| 3. | savivaldybės biudžeto lėšos, skirtos nevyriausybinėms ir kitoms organizacijoms | **10000** | **11000** |
| 4. | Finansavimas, vykdant socialinių paslaugų programas: |  |  |
| slauga pagal socialines indikacijas | **25000** | **25000** |
| Rokiškio šv. apaštalo evangelisto Mato parapijos senelių globos namai | **55000** | **55000** |
|  | **Iš viso** | **748412** | **907200** |

**14. Lėšos, reikalingos žmogiškųjų išteklių plėtrai**

Vienas iš svarbiausių veiksnių, nuo kurių priklauso teikiamų socialinių paslaugų kokybė, yra paslaugų teikėjų profesionalumas, kvalifikacijos lygis, todėl labai svarbu, kad socialinį darbą dirbantys asmenys turėtų galimybę nemokamai kelti savo kvalifikaciją įvairiuose mokymuose.

Nuo 2017 m. sausio 17 d. priėmus Lietuvos Respublikos valstybės ir savivaldybių įstaigų darbuotojų darbo apmokėjimo įstatymą Nr. XIII-198 suvienodintos darbo apmokėjimo sąlygos ir dydžiai valstybės ir savivaldybių biudžetinių įstaigų darbuotojų, dirbančių pagal darbo sutartis, finansuojamų iš valstybės ir savivaldybės biudžeto.

**15. Savivaldybės finansinių galimybių palyginimas su numatytų priemonių finansavimu**

Rokiškio rajono savivaldybės strateginio veiklos plano Socialinės paramos ir sveikatos apsaugos paslaugų kokybės gerinimo programoje yra numatytos priemonės, kurios finansuojamos iš rajono savivaldybės biudžeto, valstybės biudžeto specialiosios tikslinės dotacijos ir kitų finansavimo šaltinių.

Atlikus socialinių paslaugų poreikio skirtingoms žmonių grupėms analizę, 2018 metais bus stengiamasi, kad gyventojų socialinių paslaugų poreikiai būtų patenkinami. Siekiant išlaikyti socialinių paslaugų kokybę ir kiekybę, 2018 metais finansavimas didėja. Socialinių paslaugų gyventojams teikimas organizuojamas, atsižvelgiant į prioritetines socialinių paslaugų gavėjų grupes, arčiau asmens gyvenamosios vietos ir atsižvelgiant į socialinius poreikius.

**15.1. Savivaldybės organizuojamų socialinių paslaugų įvertinimas**

Rokiškio rajono savivaldybėje buvo teikiamos šios bendrosios socialinės paslaugos: informavimo, konsultavimo, tarpininkavimo ir atstovavimo, aprūpinimo būtiniausiais drabužiais ir avalyne, transporto, sociakultūrinės, asmens higienos ir priežiūros organizavimo. Specialios socialinės paslaugos: pagalba į namus, socialinių įgūdžių ugdymas ir palaikymas, laikinas apgyvendinimas. Socialinės globos paslaugos: dienos ir trumpalaikė socialinė globa.

Pažymėtina, kad į socialinių paslaugų teikimą aktyviai įsitraukia ir rajone veikiančios nevyriausybinės organizacijos. Pastebima aktyvesnių kaimo bendruomenių savanoriška pagalba teikiant paslaugas gyventojams. Nestacionarios socialinės paslaugos tiek ekonominiu, tiek socialiniu požiūriu kur kas efektyvesnės nei stacionarių socialinių paslaugų įstaigų teikiamos paslaugos, todėl šioms paslaugoms ir bus skiriamas ypatingas dėmesys.

Rokiškio rajone sukurtas socialinių paslaugų tinklas yra išplėtotas senyvo amžiaus ir suaugusiems asmenims su negalia, vaikams su negalia ir kitoms grupėms. 2018 m. įsteigus Obelių vaikų globos namuose Krizių centro padalinį, skirtą moterims ir jų vaikams, negalinčioms gyventi namuose dėl artimųjų smurto, neturinčioms gyvenamojo būsto merginoms ir moterims iki 25 metų, kurioms iki pilnametystės buvo įsteigta laikinoji arba nuolatinė globa, moterims ir jų vaikams, nukentėjusiems nuo stichinių nelaimių, moterims ir jų vaikams iš socialinės rizikos šeimų – išspręsta pakankamai opi socialinė problema. Šiems paslaugų gavėjams teikiamos socialinės priežiūros paslaugos.

**V. PLĖTROS VIZIJA IR PROGNOZĖS**

**16. Socialinių paslaugų plėtros vizija**

Socialinių paslaugų plėtros vizija - teikti socialines paslaugas ir kitokią socialinę paramą gyventojams, kuriems būtina pagalba, užtikrinant orumo nežeminančias gyvenimo sąlygas ir tenkinat jų būtiniausius poreikius.

Išplėtotas socialinių paslaugų tinklas tenkins visų bendruomenės narių poreikius socialinėms paslaugoms, sumažės savireguliacijos, savipagalbos, socialinės atskirties ir užimtumo problemos. Didėjanti socialinių darbuotojų darbo patirtis ir kompetencija, pagerins teikiamų socialinių paslaugų kokybę.

Lietuvos Respublikos socialinės apsaugos ir darbo ministro 2014 m. vasario 14 d. įsakymu Nr. A1-83 patvirtintas Perėjimo nuo institucinės globos šeimoje ir bendruomenėje teikiamų paslaugų neįgaliesiems ir likusiems be tėvų globos vaikams 2014–2020 m. veiksmų planas (toliau – Veiksmų planas). Veiksmų planu siekiama 2014–2020 m. laikotarpiu numatyti nuoseklius ir koordinuotus veiksmus, skatinančius perėjimo iš institucinės socialinės globos prie paslaugų neįgaliems suaugusiems asmenims, turintiems proto ir (ar) psichikos negalią, vaikams ir jaunimui, turintiems proto ir (ar) psichikos negalią, likusiems be tėvų globos vaikams, įskaitant kūdikius, šeimoms bendruomenėje ir pagalbos šeimai, globėjams (rūpintojams) sistemos kūrimą.

**17. Prognozuojamos socialinės paslaugos**

Teikiant socialines paslaugas ir per ateinančius trejus metus plečiant socialinių paslaugų tinklą ir mastą, bus orientuojamasi į prioritetines socialinių paslaugų gavėjų grupes: neįgaliuosius asmenis, senyvo amžiaus asmenis, socialinės rizikos vaikus, socialinės rizikos šeimas ir asmenis. Šioms gavėjų grupėms plėtojant paslaugas ypatingas dėmesys bus skiriamas nestacionarių paslaugų, užtikrinančių pilnavertį asmens gyvenimą savo paties namuose, teikimui. Nestacionarios socialinės paslaugos ekonominiu ir socialiniu požiūriu kur kas efektyvesnės nei stacionarių socialinių paslaugų įstaigų teikiamos socialinės globos paslaugos.

Šioms paslaugų gavėjų grupėms reikia plėsti tokių rūšių paslaugas:

* senyvo amžiaus asmenims, neįgaliems asmenims – pagalbos namuose. Šios paslaugos turėtų sudaryti palankias sąlygas asmeniui kuo ilgiau turėti savarankišką ir visavertį gyvenimą bendruomenėje, savo namuose bei sumažintų stacionarios globos poreikį;
* neįgaliems ir senyvo amžiaus asmenims, turintiems sunkią negalią – dienos socialinės globos paslaugos asmens namuose, taip pat pagal galimybes teikti integralios pagalbos paslaugas;
* neįgaliems ir senyvo amžiaus asmenims, turintiems negalią, – dienos ir trumpalaikės socialinės globos paslaugos institucijoje;
* socialinės rizikos šeimoms – gerinti socialinių įgūdžių ugdymo ir palaikymo paslaugų kokybę;
* socialinės rizikos asmenims, šeimoms, neįgaliems ir senyvo amžiaus asmenims – užtikrinti apgyvendinimo savarankiško gyvenimo namuose teikiamų paslaugų kokybę;
* kompleksinių paslaugų teikimas, užtikrinant paslaugų prieinamumą kuo arčiau gyvenamosios vietos, siekiant įgalinti šeimą įveikti iškilusias krizes ir derinti šeimos ir darbo įsipareigojimus.

**18. Savivaldybės biudžeto augimo perspektyva ir numatomas pokytis**

2018 metais savivaldybės biudžeto lėšos, skiriamos socialinėms paslaugoms didėja, todėl svarbu užtikrinti socialinių paslaugų kokybę ir plėtrą.

**19. Išteklių prognozė ateinantiems 3 metams**

Siekiant geresnio socialinių paslaugų poreikio tenkinimo, rajone numatoma plėsti socialinių paslaugų rūšis pagal Socialinių paslaugų katalogą toms gyventojų grupėms, kurioms socialinių paslaugų poreikis nepatenkintas ar iš dalies tenkinamas. Lėšų numatoma gauti vykdant socialinius projektus.

**20. Siūlomos plėsti regioninės paslaugos, jų rūšys ir prognozuojamas mastas**

|  |  |
| --- | --- |
| Socialinių paslaugų rūšys (nurodomos pagal socialines grupes) | Mastas (vietų skaičius) |
| Ilgalaikė socialinė globa senyvo amžiaus ir suaugusiems asmenims su negalia, vaikams su negalia. Trumpalaikė socialinė globa. | Pagal poreikį |

**VI. PLANO ĮGYVENDINIMO PRIEŽIŪRA**

**21. Socialinių paslaugų plano įgyvendinimo priežiūros vykdytojai**

Rokiškio rajono savivaldybės socialinių paslaugų plano įgyvendinimo priežiūros vykdytojai yra Rokiškio rajono savivaldybės administracijos Socialinės paramos ir sveikatos skyrius, kuris atsakingas už socialinių paslaugų organizavimo administravimą kartu su kitais savivaldybės administracijos padaliniais ir socialinių įstaigų atsakingais asmenimis.

**22. Socialinių paslaugų plano įgyvendinimo priežiūros etapai ir įvertinimo rezultatai**

Rokiškio rajono socialinių paslaugų planas bus vertinamas baigiantis kalendoriniams metams. Socialinės paramos ir sveikatos skyrius renka, sistemina, analizuoja informaciją apie teikiamas socialines paslaugas savivaldybės teritorijoje. Socialinių paslaugų įstaigos ir organizacijos teikia ketvirčio ir metines biudžeto vykdymo bei veiklos ataskaitas. Socialinės paramos ir sveikatos skyrius analizuoja ir vertina, kaip socialinių paslaugų įstaigos ir organizacijos įgyvendina Socialinių paslaugų plano tikslus ir uždavinius ar efektyviai naudoja lėšas. Plano vertinimo rezultatai turės būti aptariami su socialinių paslaugų įstaigų vadovais, seniūnijų socialiniais darbuotojais, savivaldybės administracijos atstovais, nevyriausybinių organizacijų atstovais. Vertinimo metu aptariamos iškilusios kliūtys planui įgyvendinti, laukiamiems rezultatams pasiekti, ieškoma būdų kliūtims šalinti.

**23. Pasiektų rezultatų, tikslų ir uždavinių analizė, numatytų** v**ykdyti priemonių efektyvumas**

Atliekant plano peržiūrą bus vertinamas plano ir jo priemonių tikslingumas, atsižvelgiant į kintančias aplinkybes ir veiksnius, turinčius ar galinčius turėti įtakos socialinių paslaugų planui įgyvendinti, tikslams pasiekti.

Vertinant socialinių paslaugų planą bus žiūrima, ar pasiekti laukiami rezultatai, ar įgyvendinamos visos priemonės laukiamiems rezultatams pasiekti, ar skirtos numatytos lėšos. Analizuojami veiksniai, kurie gali turėti reikšmės numatytiems rezultatams pasiekti, ir numatomos priemonės jiems pašalinti ar minimalizuoti.

Ar efektyviai vykdomos numatytos priemonės, bus sprendžiama pagal socialinės apsaugos ir darbo ministro tvirtinamus socialinių paslaugų efektyvumo vertinimo kriterijus.

Socialinių paslaugų plano įgyvendinimo priežiūra bus derinama su savivaldybėje nustatyta bendra strateginio plano stebėsenos tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**SPRENDIMO PROJEKTO ,,DĖL ROKIŠKIO RAJONO SAVIVALDYBĖS 2018 METŲ SOCIALINIŲ PASLAUGŲ PLANO PATVIRTINIMO“ AIŠKINAMASIS RAŠTAS**

**Parengto projekto tikslai ir uždaviniai.** Patvirtinti Rokiškio rajono savivaldybės 2018 metų socialinių paslaugų planą.

**Šiuo metu teisinis reglamentavimas.** Lietuvos Respublikos vietos savivaldos įstatymo 6 straipsnio 12 punktas 16 straipsnio 2 dalies 40 punktas, Lietuvos Respublikos socialinių paslaugų įstatymas ir kiti teisiniai aktai, susiję su socialinėmis paslaugomis.

**Sprendimo projekto esmė**. Vadovaujantis socialinių paslaugų įstatymu ir kitais teisiniais aktais, kiekvienais metais reikalinga taryboje patvirtinti Rokiškio rajono savivaldybės socialinių paslaugų planą. Plane numatyti socialinių paslaugų teikimo ir plėtros tikslai, atliktas savivaldybės socialinės ekonominės ir demografinės situacijos įvertinimas, esamų socialinių paslaugų infrastruktūros savivaldybėje analizė. Plane numatytas socialinių paslaugų uždaviniai ir priemonių planas – prioritetinės socialinių paslaugų plėtros kryptys, socialinių paslaugų finansavimo šaltiniai. Priemonių tikslas – užtikrinti nestacionarių socialinių paslaugų teikimą rajono gyventojams bei plėtoti nestacionarias paslaugas kaip alternatyvą stacionarių paslaugų įstaigų paslaugoms. Gerinti socialinės priežiūros paslaugų teikimą socialinės rizikos grupės šeimoms, siekiant kuo ilgiau išlaikyti šių asmenų (šeimų) savarankiškumą kasdieninėje veikloje, ir kad šių šeimų vaikai gyventų saugų ir pilnavertį gyvenimą. Plėtoti dienos socialinės paslaugas neįgaliems, senyvo amžiaus asmenims, vaikams su negalia, institucijoje ir asmens namuose. Organizuoti socialinės reabilitacijos paslaugų neįgaliesiems bendruomenėje projektų įgyvendinimą. Įgyvendinti Integralios pagalbos (socialinės globos ir slaugos) teikimo namuose projektą neįgaliems asmenims Rokiškio rajone, sudarant dvi mobilias darbuotojų komandas teritoriniu principu, aprūpinant transporto priemonėmis, įranga, sanitarinėmis ir higienos prekėmis. Taip pat įgyvendinti Kompleksinės pagalbos šeimai projektą, užtikrinant paslaugų prieinamumą kuo arčiau gyvenamosios vietos, siekiant įgalinti šeimą įveikti iškilusias krizes ir derinti šeimos ir darbo įsipareigojamus.

**Galimos pasekmės, priėmus siūlomą tarybos sprendimo projektą:**

**teigiamos –** bus patvirtintas Rokiškio rajono savivaldybės 2018 metų socialinių paslaugų planas; **neigiamų** nėra.

**Kokia sprendimo nauda Rokiškio rajono gyventojams**. Rajono gyventojams pateikiamas Rokiškio rajono savivaldybės 2018 metų socialinių paslaugų planas, kuriame nurodomi socialinių paslaugų teikimo ir plėtros tikslai, esamos socialinių paslaugų infrastuktūros analizė, prioritetinės socialinių paslaugų plėtros kryptys. Įgyvendinant naujus projektus, paslaugų gavėjai gaus įvairesnes jų poreikius bei lūkesčius atitinkančias paslaugas. Apie galimybes pasinaudoti teikiamomis paslaugomis informacija bus nuolat atnaujinama socialines paslaugas teikiančių institucijų internetinėse svetainėse. Rokiškio socialinės paramos centras apie teikiamas paslaugas rajono savivaldybės gyventojams nuolat informuos internetinėje svetainėje [www.rokiskiospc.lt](http://www.rokiskiospc.lt). Bus rengiami informaciniai straipsniai regioninei žiniasklaidai.

**Finansavimo šaltiniai ir lėšų poreikis**: Sprendimo įgyvendinimui lėšos numatytos savivaldybės biudžete.

**Suderinamumas su Lietuvos Respublikos galiojančiais teisės norminiais aktais**: Projektas neprieštarauja galiojantiems teisės aktams.

**Antikorupcinis vertinimas**. Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertinamas antikorupciniu požiūriu.

Vedėjo pavaduotoja Zita Čaplikienė